El Consistori de Sagunt homenatja Marko Dukic per la plata en el Campionat d'Espanya de Futbol Sala sub-14
06 de juny 2025

![](/media/n5zjn0mq/c_img_2721.jpg?width=850&height=566.9886363636364)

El jove esportista Marko Dukic ha sigut homenatjat en el saló de plens de l'Ajuntament de Sagunt per obtindre la medalla de plata en el Campionat d'Espanya de Futbol Sala amb la Selecció Valenciana masculina sub-14, una competició que es va disputar a Blanes (Girona) entre el 31 de març i el 6 d'abril.

La Selecció Valenciana, dirigida per José Luis Mengual, es va proclamar subcampiona d'Espanya després de superar totes les eliminatòries del torneig i perdre davant la Selecció Catalana en la final.

A més de competir amb la Selecció Valenciana, Marko Dukic també forma part del Club Atlético Morvedre FS, equip en el qual destaca com a pivot.

En la [**recepció**](https://youtu.be/n8_-gJr3PFI) han participat l'alcalde de Sagunt, Darío Moreno, el regidor d'Activitat Física, Salut i Esports, Javier Timón, i han assistit familiars del jove esportista així com el secretari i coordinador de la base del club, Víctor Celda.

El primer edil ha agraït al jugador que haja acudit al Consistori per a compartir el seu èxit, li ha donat l'enhorabona i ha reconegut el seu treball i el suport de familiars, amistats, equip i entorn més pròxim. A més, li ha recordat que els seus assoliments servixen com a motivació i inspiració per a altres persones.

![](/media/zpbdc2p4/c_img_2725.jpg?width=850&height=566.9886363636364)

Així mateix, li ha estés la mà de l'Ajuntament: “Ací estem, esta és la teua casa. Cada camí que recórregues en estos èxits que estan per arribar també els sentirem com a propis”, li ha assegurat Moreno.

En un sentit similar s'ha pronunciat també el regidor d'Esports, qui l’ha animat per a tots els reptes que té en el futur i li ha desitjat molts èxits aquells que estan per arribar.

“Hi ha una nova generació a la província de València que ve pegant fort en futbol sala i estem segurs que este serà el primer de molts assoliments que estan per arribar”, comentava Timón, que ha mostrat igualment el seu orgull pel paper exercit, ja que “feia tretze anys que la Federació de Futbol de la Comunitat Valenciana no arribava a una final masculina de futbol sala amb una selecció”.

Per la seua banda, l'homenatjat, Marko Dukic, ha agraït el suport dels seus familiars i companys d'equip. “He representat amb molt d'orgull la Selecció Valenciana, al Port de Sagunt i a Sagunt”, sentenciava.

*   [](http://www.facebook.com/sharer.php?u=https://aytosagunto.es/va/actualitat/2025-06-06-el-consistori-de-sagunt-homenatja-marko-dukic-per-la-plata-en-el-campionat-d-espanya-de-futbol-sala-sub-14/ "Facebook")
*   [](http://twitter.com/share?url=https://aytosagunto.es/va/actualitat/2025-06-06-el-consistori-de-sagunt-homenatja-marko-dukic-per-la-plata-en-el-campionat-d-espanya-de-futbol-sala-sub-14/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-06-06-el-consistori-de-sagunt-homenatja-marko-dukic-per-la-plata-en-el-campionat-d-espanya-de-futbol-sala-sub-14/ "Linked In")
*   [](mailto:?body=https://aytosagunto.es/va/actualitat/2025-06-06-el-consistori-de-sagunt-homenatja-marko-dukic-per-la-plata-en-el-campionat-d-espanya-de-futbol-sala-sub-14/)